Na osnovu člana 16 stav 1 Zakona o spomen-obilježjima (″Službeni list CG″, br. 40/08, 40/11 i 2/17) i člana 48 Statuta Glavnog grada (″Službeni list Republike Crne Gore – Opštinski propisi″, broj 28/06 i ″Službeni list Crne Gore – Opštinski propisi″, br. 39/10, 18/12 i 38/17), u skladu sa Programom podizanja spomen-obilježja za 2018. godinu (″Službeni list Crne Gore – Opštinski propisi″, broj 38/18), uz prethodnu saglasnost Ministarstva kulture Crne Gore, broj:UPI 01-224/9 od 4. decembra 2018. godine, Skupština Glavnog grada – Podgorice, na śednici održanoj dana 6. decembra 2018. godine, donijela je

ODLUKU

o podizanju spomen-obilježja postavljanjem spomenika Josipu Brozu Titu

Član 1

Podiže se spomenik Josipu Brozu Titu (u daljem tekstu: spomenik), postavljanjem na prostoru parkovske površine, u Bulevaru Svetog Petra Cetinjskog, na dijelu kat. parcele br. 1269 KO Podgorica I, u zahvatu DUP-a “Rekreativno kulturna zona na obali rijeke Morače – južni dio”.

Član 2

Spomenik predstavlja odlivak bronzane figure Josipa Broza Tita, autora Antuna Augustinčića.

Spomenik podiže Glavni grad-Podgorica.

Član 3

 Spomenik je izrađen u bronzi, dimenzija figure 201,5x96x104,5 cm, na mermernom postamentu, čiji je donji dio dimenzija 89x139x15cm, a gornji dio postamenta 65x115x75 cm.

 Član 4

Na postamentu spomenika će biti ispisan sljedeći tekst:

 “ JOSIP BROZ TITO

 1892-1980

 ZAHVALNI GRAĐANI TITOGRADA I PODGORICE ”

 Član 5

Glavni grad Podgorica obezbjeđuje sredstva za postavljanje spomenika.

Član 6

O sprovođenju ove odluke staraće se organ uprave Glavnog grada Podgorice nadležan za poslove kulture.

**Član 7**

Rok za podizanje spomenika je do kraja 2019. godine.

**Član 8**

O održavanju spomenika, na način propisan Zakonom, staraće se Glavni grad.

**Član 9**

 Ova odluka stupa na snagu danom objavljivanja u ″Službenom listu Crne Gore – Opštinski propisi″.

Broj: 02-030/18-1287

Podgorica, 6. decembra 2018. godine

**Skupština Glavnog grada – Podgorice**

 **Predśednik Skupštine,**

 **dr Đorđe Suhih**